ไมเนอร์ฯทุ่ม1.2หมื่นล้านลุยซื้อกิจการ
ไมเนอร์ฯ เตรียมงบซื้อกิจการภายใน 5 ปี 1.2 หมื่นล้านบาท
13 ม.ค. 2555

ไมเนอร์ฯ เตรียมงบซื้อกิจการภายใน 5 ปี 1.2 หมื่นล้านบาท 
เน้นธุรกิจอาหารโรงแรมต่างประเทศ พร้อมตั้งเป้ารายได้โตปีละ 20%
แหล่งข่าวจากบริษัท ไมเนอร์ อินเตอร์เนชั่นแนล (MINT) เปิดเผยว่า บริษัทตั้งงบลงทุนสำหรับการซื้อกิจการใหม่หรือการร่วมทุนภายใน 5 ปี (2555-2559) ไว้ที่ 1.1-1.2 หมื่นล้านบาท โดยจะเน้นไปที่กลุ่มอาหารและโรงแรมเป็นหลัก เนื่องจากเป็นธุรกิจที่มีความชำนาญและมีศักยภาพสูง 
ขณะเดียวกัน ยังมีแผนลงทุนพัฒนาอสังหาริมทรัพย์ประเภทที่อยู่อาศัยเหมือนกับ “โครงการเซนต์รีจีส”
“ตอนนี้มีดีลที่ศึกษาอยู่หลายดีล ส่วนใหญ่อยู่ในต่างประเทศ แต่เราก็ไม่ทิ้งโอกาสในไทย ส่วนการเจรจาจะประสบความสำเร็จหรือไม่ ขึ้นอยู่กับผลตอบแทนที่จะได้รับ และธุรกิจใหม่จะช่วยเสริมสร้างกลยุทธ์ขององค์กรหรือไม่” แหล่งข่าวเปิดเผย
ขณะเดียวกัน บริษัทได้ตั้งงบลงทุนสำหรับการขยายฐานธุรกิจเดิมประมาณปีละ 2,500-3,500 ล้านบาท ส่งผลให้บริษัทมีเงินลงทุนรวมเฉลี่ยปีละประมาณ 5,000-6,000 ล้านบาท
นอกจากนี้ บริษัทตั้งเป้ารายได้ภายใน 5 ปี เพิ่มขึ้น 100% หรือโตเฉลี่ยปีละประมาณ 20% จากปี 2554 ที่คาดว่ามีรายได้ประมาณ 2.5 หมื่นล้านบาท โดยการเติบโตจะมาจากการขยายฐานธุรกิจเดิม การซื้อกิจการ และการร่วมทุน ขณะที่โครงสร้างรายได้ในอนาคตยังมาจากธุรกิจโรงแรม 55% ธุรกิจอาหาร 30% และธุรกิจค้าปลีก 15%